Liisa-Ly Pakosta

Justiits- ja digiminister

Justiitsministeerium

info@just.ee 8.08.2024 nr 3-1/18

**Ettepanek eksamiteemade loetelude täiendamiseks**

Lugupeetav justiits- ja digiminister Liisa-Ly Pakosta

Käesolevaga esitame Teile ettepaneku täiendada kohtutäiturieksami, pankrotihalduri eksami, saneerimisnõustaja eksami ja usaldusisiku eksami eksamivaldkondade loetelusid järgmiselt:

1. täiendada justiitsministri 15.12.2009 määruse nr 42 „Kohtutäiturimäärustik“ § 75 lõiget 2 punktiga 9 „9) haldusõigus, sh rahapesu, terrorismi, ja massihävitusrelvade leviku rahastamise tõkestamine ning finantssanktsiooni kohaldamine“;
2. täiendada justiitsministri 11.10.2010 määruse nr 33 „Pankrotihalduri ja saneerimisnõustaja eksami erialateadmiste testi valdkonnad ja hindamise kord“ §-i 2 punktiga 17 „2) haldusõigus, sh rahapesu, terrorismi, ja massihävitusrelvade leviku rahastamise tõkestamine ning finantssanktsiooni kohaldamine“;
3. asendada justiitsministri 11.10.2010 määruse nr 33 „Pankrotihalduri ja saneerimisnõustaja eksami erialateadmiste testi valdkonnad ja hindamise kord“ §-is 21 esitatud arv „16“ arvuga „17“;
4. täiendada justiitsministri 29.06.2022 määruse nr 17 „Kohtutäiturite ja Pankrotihaldurite Koja metoodikakomisjoni töö korraldus, võlgniku usaldusisiku eksami, esmase koolituse ja täiendusõppe nõuded ning kojale makstava tasu suurus“ §-i 8 punktiga 11 „11) haldusõigus, sh rahapesu, terrorismi, ja massihävitusrelvade leviku rahastamise tõkestamine ning finantssanktsiooni kohaldamine“.

Rahapesu ennetamise ja terrorismi rahastamise tõkestamise riiklik riskihindamine 2017.-2019. aastal hõlmas ka kohtutäiturite ja pankrotihaldurite kutsetegevust. Alates 2022. aasta 1. juulist rakendus füüsilise isiku maksejõuetuse seadus, millega anti kohtu määratavatele usaldusisikutele ajutise halduri õigused ja korraldati ümber saneerimisnõustaja pädevus ja staatus. Rahapesu ennetamise ja terrorismi rahastamise tõkestamise seaduse (edaspidi RahaPTS) § 3 lg 2 kohaselt kuuluvad seaduse kohaldamisalasse usaldusisik ja saneerimisnõustaja kui „muu õigusteenuse osutaja“, kui ta juhendab tehingu kavandamist või selle tegemist või teeb ametitoimingut või osutab ametiteenust, mis on seotud samas sättes loetletuga.

Riikliku riskihindamise käigus esitati Kohtutäiturite ja Pankrotihaldurite Kojale märkus, et valdkond ei ole kaasatud eksami teemade loetellu. Koda tegi eksamite programmis eksamite kirjaliku osa testide küsimustikus asjakohased muudatused 2021. aastal.

17.06.2024 jõustus rahvusvahelise sanktsiooni seaduse muudatus, millega täiendati erikohustustega isikute nimekirja ja neile rakendatavaid kohustusi. Nimekirja lisati teiste seas kohtutäitur, pankrotihaldur, ajutine pankrotihaldur ja muu õigusteenuse osutaja majandus-, kutse- või ametitegevuses, kui ta tegutseb finants- või kinnisvaratehingus oma kliendi eest ja nimel RahaPTS tähenduses. Sellest tulenevalt tuleb nimekirja lisatud erikohustustega isikutel kehtestada rahvusvahelise finantssanktsiooni protseduurireeglid, mis kirjeldavad finantssanktsiooni kohaldamise ja tuvastamise põhimõtteid ja tegevusi.

Rahapesu ennetamise ja terrorismi rahastamise tõkestamise korraldamise valdkond liigitub haldusõiguse õigusharusse. Haldusõiguse alla liigituvad ka isikuandmete kaitse, maksukorraldus ja vabade elukutsete korraldus. Need kõik on valdkonnad, milliste tundmine on kohtutäiturite, pankrotihaldurite, usaldusisikute ja saneerimisnõustajate ameti- ja kutsetegevuses olulise tähtsusega ja teadmiste taseme kontrollimine eksamil asjakohane.

Kuna eksamitel osalenud on avaldanud kahtlust, kas rahapesu ennetamise ja terrorismi rahastamise tõkestamise alaste küsimuste esitamine on õiguspärane, palume Teil ministri määruste asjakohaseid sätteid vastavalt ettepanekule täiendada või muuta.

Lugupidamisega

/allkirjastatud digitaalselt/

Katrin Vellet

Koja esimees

Jaan Lõõnik, jaan.loonik@kpkoda.ee, 6464619